*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Ιουλίου 1988

για την αποδοχή ανάληψης υποχρέωσης όσον αφορά ορισμένους ηλεκτρονικούς ζυγούς που συναρμολογούνται ή παράγονται στην Κοινότητα

(88/398/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως το άρθρο 13 παράγραφος 10,

Μετά από διαβουλεύσεις στα πλαίσια της συμβουλευτικής επιτροπής, όπως προβλέπεται στον εν λόγω κανονισμό,

Εκτιμώντας ότι:

Α. Διαδικασία

(1) Τον Ιούλιο του 1987, η Επιτροπή έλαβε καταγγελία εκ μέρους τριών κοινοτικών παραγωγών ηλεκτρονικών ζυγών, οι οποίοι αντιπροσωπεύουν το σύνολο σχεδόν της κοινοτικής παραγωγής του εν λόγω προϊόντος. Η καταγγελία περιείχε στοιχεία που αποδείκνυαν επαρκώς ότι, μετά την έναρξη έρευνας σχετικά με τους ηλεκτρονικούς ζυγούς καταγωγής Ιαπωνίας (3), ορισμένες εταιρείες συναρμολογούσαν ηλεκτρονικούς ζυγούς στην Κοινότητα υπό τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2176/84. Μετά από διαβουλεύσεις, η Επιτροπή γνωστοποίησε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (4), την έναρξη έρευνας, σύμφωνα με το άρθρο 13 παράγραφος 10 του κανονισμού (ΕΟΚ) αριθ. 2176/84 σχετικά με τους ηλεκτρονικούς ζυγούς που συναρμολογούνται στην Κοινότητα από τις ακόλουθες εταιρείες:

- TEC (UK) Ltd, Preston, Ηνωμένο Βασίλειο και

- TEC-Keylard Weegschalen, Κάτω Χώρες.

Β. Περάτωση της έρευνας και επέκταση του δασμού

(2) Μετά από αυτή την έρευνα, η διαδικασία έληξε, χωρίς επέκταση του δασμού αντιντάμπινγκ όσον αφορά την TEC-Keylard (NL), με την απόφαση 88/227/ΕΟΚ της Επιτροπής (5).

(3) Για την TEC (UK) Ltd και αφού ληφθούν υπόψη οι συνθήκες κάθε περίπτωσης, το Συμβούλιο με τον κανονισμό (ΕΟΚ) αριθ. 1021/88 (6) επέκτεινε το δασμό αντιντάμπινγκ που επιβλήθηκε με τον κανονισμό (ΕΟΚ) αριθ. 1058/86 του Συμβουλίου (7) σε ορισμένους ζυγούς που συναρμολογούνται στην Κοινότητα από αυτή την εταιρεία.

Γ. Αναλήψεις υποχρεώσεων

(4) Τον Ιούνιο του 1988, η TEC (UK) Ltd πρότεινε ανάληψη υποχρέωσης. Η Επιτροπή εξακρίβωσε στις εγκαταστάσεις της εν λόγω εταιρείας ότι η ανάληψη υποχρέωσης δεν αναιρούσε τους όρους που δικαιολογούσαν την επέκταση, βάσει του κανονισμού (ΕΟΚ) αριθ. 1021/88, του δασμού αντιντάμπινγκ σε ηλεκτρονικούς ζυγούς που συναρμολογούνται στην Κοινότητα. Με βάση τις αναλήψεις υποχρέωσης που έχουν προταθεί και τα αποτελέσματα του ελέγχου και ύστερα από διαβουλεύσεις, η Επιτροπή είναι πεπεισμένη ότι οι μεταβολές που επήλθαν ως προς την προέλευση των μερών και των υλικών και των άλλων στοιχείων στη συναρμολόγηση ή παραγωγή της TEC (UK) στην Κοινότητα αρκούν για να γίνει αποδεκτή η ανάληψη υποχρέωσης.

(5) Το Συμβούλιο κατήργησε, ως εκ τούτου, τον κανονισμό (ΕΟΚ) αριθ. 1021/88, ο οποίος επεξέτεινε το δασμό σε προϊόντα που συναρμολογούνται ή παράγονται στην Κοινότητα από την TEC (UK) Ltd,

ΑΠΟΦΑΣΙΖΕΙ:

Άρθρο μόνο

Γίνεται αποδεκτή η ανάληψη υποχρέωσης που έχει προταθεί από την TEC (UK) όσον αφορά ορισμένους ηλεκτρονικούς ζυγούς που αντιστοιχούν στον κωδικό ΣΟ 8423 81 50, οι οποίοι διατίθενται στο εμπόριο της Κοινότητας αφού συναρμολογηθούν στην Κοινότητα από την TEC (UK) Ltd.

Βρυξέλλες, 15 Ιουλίου 1988.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 167 της 26. 6. 1987, σ. 9.

(3) ΕΕ αριθ. C 236 της 3. 9. 1983, σ. 5.

(4) ΕΕ αριθ. C 235 της 1. 9. 1987, σ. 3.

(5) ΕΕ αριθ. L 101 της 20. 4. 1988, σ. 28.

(6) ΕΕ αριθ. L 101 της 20. 4. 1988, σ. 1.

(7) ΕΕ αριθ. L 97 της 12. 4. 1986, σ. 1.